刘克庄
五和
少时弓旌频招呼，北走淮水东陪都。
行衡周览楚峰秀，游桂颇笑秦城愚。
簪山带水虽绝境，羊肠鱼腹真畏涂。
南辕亦涉尉佗境，乌睹所谓阳燧珠。
何烦安车遣使者，自有弱马从奚奴。
岂惟客与宾戏笑，里胥亭长交揶揄。
晓露自开木槿花，春风不到枯松株。
东家夫子吾畏友，同时失脚青云衢。
居然牵联入诗社，未肯落托称酒徒。
似曾汉廷招两生，谁谓鲁国惟一儒。
贵重羊裘比蝉冕，夸诧齑甕侔冰壶。
拂衣久抛青绫被，还珠并却红罗襦。
向来泉涌属文思，老去雾隔观书矑。
随州城坚未易破，南都壁峻那须扶。
羡君茧纸序游览，亦或麈尾谈虚无。
人言名士少实用，天子宰臣未斥诛。
怜才不胜欲杀者，加罪岂患无词乎。
十夫众口能挠铄，彼谗谮于蜂蠍虐。
安知书生事铅椠，亦若轮人为轸较。
残编尚尔守铁檠，破砚讵必磨铜爵。
甫也尤赏白清新，籍辈妄讥愈杂駮。
机锋相触毋庸避，鼓旗傍噪亦一乐。
识字信为忧患始，作文尤忌悲哀数。
暮年已学鹪巢林，徂岁无异蛇赴壑。
炉中榾柮聊檀栾，门外爆竹任逼剥。
归耕何幸逢米贱，息阴本自嫌木恶。